**ČASTNI OBČAN OBČINE TRŽIČ PROF. DR. ERNEST PETRIČ:**

**»Tržiško priznanje ima nek poseben čar.«**

**MAJA TEKAVEC, FOTO: ARHIV OBČINE TRŽIČ**

*Za častnega občana občine Tržič so imenovali prof. dr. Ernesta Petriča, Tržičana po rodu, ki je opravljal številne strokovne, politične in vodstvene funkcije in je še vedno aktiven. Prof. dr. Petrič je v svoji karieri prejel mnoga visoka odlikovanja in priznanja, priznanje v rodnem Tržiču pa ga je, kot je dejal, čustveno še najbolj vznemirilo, se dotaknilo srca.*

**Kako ste začeli leto 2022?**

Letošnje leto sem začel približno tako kot moji sodržavljani, občanke in občani v Tržiču, torej z nekaj omejitvami, verjetno malo manj sproščeno, malo manj veselo ter z nekim večjim občutkom odgovornosti, da se je včasih za to, da nam je vsem bolje, treba čemu odreči. Novo leto sem pričakal precej delovno. Na začetku leta sem imel številna predavanja na dveh fakultetah, tudi nekaj doktorskih obveznosti imam. Imel sem tudi kakšnih 10 tujih študentov na doktorski ravni študija iz afriškega dela sveta. Veliko časa sem tudi med novoletnimi dnevi posvetil pripravi predavanj ter oceni tistega, kar sem od vsakega od njih zahteval. No, da ne bom dolgovezen, ni bilo kakšnih posebnih veselic. Čeprav je v zvezi z epidemijo koronavirusa še veliko neznanega, vem, da je pomemben ukrep tudi omejevanje stikov. Tega sem se držal. Družili smo se v glavnem v krogu družine, kakšnih veselic se nismo udeleževali. Navsezadnje se ni posebej zahtevno odpovedati kakšnim družabnim dogodkom. Je neprijetno, ampak ko gre za prispevanje k ohranjanju zdravja ljudi, se mi zdi, da je odločitev jasna. Če zaključim, malce izjemno in mogoče malo manj sproščeno ter veselo je bilo prehajanje iz lanskega v novo leto.

**Prav gotovo se je lepo ozreti proti koncu leta 2021, ko ste postali častni občan občine Tržič. Kako ste strnili misli ob imenovanju?**

Glejte, sprva bi rad povedal dve stvari. Gotovo sem občutil veliko čast. V življenju sem dobil številna priznanja, davno nekoč priznanja za odlično raziskovalno delo, nagrado Sklada Borisa Kidriča, ki je bila takrat nekaj podobnega, kot je sedaj Zoisova nagrada. Dobil sem številna odlikovanja, tudi najvišje naše državno odlikovanje, ki ga lahko dobi civilna oseba – Zlati red za zasluge. Imam visoka državna priznanja, tudi iz sosednjih držav: Avstrije (odlikovanje, kakršno običajno dobi kancler ob koncu svojega dela, če ga je uspešno končal), Španije (red kraljice Izabele, po kateri se imenuje to njihovo visoko odlikovanje, ona je bila tista, ki je poslala Kolumba na pot, na kateri je odkril Ameriko). Dobil sem tudi visoko odlikovanje države Kolorado, ene od zveznih držav ZDA, s spremnim pismom predsednika Clintona in tako naprej. Naj dodam, da sem tudi častni občan občine, v kateri prebivam – občine Bled. Nedavno sem dobil sporočilo, da sem izbran v Evropsko akademijo znanosti in umetnosti v Salzburgu. Veliko priznanj sem dobil v življenju. Verjamem, da so vsa ta priznanja odraz mojega dela.

Tržiško priznanje pa ima še nek poseben čar. To je namreč priznanje mojega rodnega kraja, kjer sem začel svoje življenje in tudi svojo kariero. Tam so padle moje prve odločitve, da bom študiral, moje odločitve, kaj bom študiral, tam se je začelo moje politično udejstvovanje. Še vedno se rad spominjam tistih časov. Tam je bil storjen tako rekoč prvi velik korak v moje politično delovanje. V Tržiču so me daljnega leta 1966 povabili, naj se politično aktiviram. Nato sem leta 1967 kandidiral za funkcijo v takratnem parlamentu in tako se je začela tudi ta moja zgodba. Idealizem in tudi naivnost, ko smo verjeli, da gradimo boljši svet, sta bila del moje lepe mladosti, počasi pa tudi dozorevanja. Počasi smo ugotavljali, da ta »novi« svet ne temelji na najbolj zdravih temeljih, na svobodi ljudi in njihovi ustvarjalnosti. Takrat so se mi začeli porajati prvi dvomi o raznih stvareh, v katere sem v mladosti verjel.

S Tržičem me poleg tega vežejo seveda tudi sorodstvene vezi in prijateljstva. Večine teh prijateljev žal ni več med nami, naj nekatere kar omenim: Marjan Bizjak, Viki Kralj, Hazim Hazimerović, Nejča Jerman, Janez Gačnik, Milan Mandič, Janez Foršek, Janki Šolinc in Živko, s katerima me je dolga leta povezovala Trenta. Tudi nekaj daljnih sorodnikov je še: Francka Gros, Matevž Mokorel v Bistrici in Godnovovi v Tržiču. Mojih osebnih povezav s Tržičem ni več veliko, spomini so pa živi. Naj vam odgovorim na vaše vprašanje: občutil sem velik ponos, ko mi je bilo podeljeno visoko priznanje mojega rojstnega kraja. In tudi občutek hvaležnosti. Navsezadnje se je vse tisto lepo, pomembno, odločilno v mojem življenju na nek način začelo v Tržiču.

**Se velikokrat vračate v rodni Tržič?**

Bila so leta, ko sem se velikokrat vračal, vendar ne toliko prav v mesto Tržič, bolj v Bistrico, dokler sta tam živela moja starša. Rad sem se vračal. Od vseh slovenskih hribov, na katerih sem bil, sem šel največkrat prav gotovo na Dobrčo. Tja pa sem šel tako, da sem se ustavil v Bistrici. Sedaj pridem v Tržič le še včasih, zlasti na grob, kjer počivata moja starša. Ko človek pristane v poznih letih, se vedno bolj spominja svojega otroštva. Pri meni je tako, da se obeh staršev spominjam z veliko hvaležnostjo. Mati nas je osrečevala z neizmerno ljubeznijo. Takrat je bilo treba iti z vlakom v šolo – v Gimnazijo Kranj. To je bil tisti vlak, ki je zjutraj vozil tudi delavce v Kranj. Delavci so morali biti ob šestih na »šihtu«, zato je ta vlak iz Tržiča šel kmalu po 5. uri zjutraj. Zgodaj je bilo potrebno vstati, vsaj ob pol petih. Mama je vstala vsako jutro in vsako jutro sta me čakala topel zajtrk in njen ljubeči pogled. Oče pa je bil tisti, ki je v meni utrl določene stvari. Verjemi vase, bodi pošten, zavzemaj se za tisto, kar misliš, da je prav. Oče ni bil kakšen mislec, bil je uspešen brivec in frizer v Tržiču. Ljudje so ga imeli radi in še danes se ga mnogi spomnijo. S svojim ravnanjem in zgledom, s tolerantnostjo in razumevanjem, da je treba spoštovati vse ljudi, da smo si lahko različni, a smo vseeno vsi ljudje, je vsadil vame vrednote, ki jih takrat mogoče nisem toliko razumel. Zdaj na stara leta pa ugotavljam, kako pomembno vlogo pri mojem dozorevanju sta imela moja starša poleg profesorjev, učiteljev in ljudi, s katerimi sem sodeloval. Zato se rad ustavim na pokopališču v Tržiču.

**Kakšne spremembe opažate v povezavi s samim Tržičem? Med drugim ste
dejali, da je moč opaziti, kako se kraj zelo postavlja na noge.**

Mislim, da se kraj dobro postavlja na noge, vsaj kolikor jaz lahko to opazujem. Tržič tudi postaja vedno lepši. Glavni trg je nekaj edinstvenega v naši državi. Razvija se tudi turistično. Na kratko rečeno – Tržič preboleva tisto, kar se je zgodilo pred nekaj desetletji, ko je bila v Tržiču velika industrijska moč. Velika in uspešna podjetja: BPT, Peko, kovačije, ZLIT, Lepenka in še katero bi lahko omenil. Včasih razmišljam, ali bi se dalo z več modrosti, znanja, zavzetosti kaj od tega rešiti pred propadom oziroma stečajem. Takrat so propadla tudi podjetja drugje v državi. Sedaj se Tržič spet postavlja na noge. Dogajanja v Tržiču spremljam tudi preko branja Tržičana in pogovorov z županom magistrom Sajovicem, ki je po mojem mnenju eden boljših županov v naši državi. Mislim, da je Tržič na poti, da se postavi na noge in postane spet vzorno in gospodarsko močno mesto.

Spominjam se nekega manjšega dogodka, ko sem bil predsednik mladine na kranjski gimnaziji. Okrog leta 1955 smo čakali na nek visok obisk iz takratne socialistične zveze, ki je zamujal. Ko je prišel, je rekel: »Moram se opravičiti za zamudo, prihajam iz Amerike.« Mi smo debelo pogledali: »Kako iz Amerike?« pa je povedal: »No, ne iz Amerike, ampak od nekod, kjer je družbeni proizvod na glavo prebivalca približno tak, kot je v Ameriki. In to je Tržič … iz Tržiča prihajam.« Tržič je bil takrat pomemben gospodarski center, iz cele države so se hodili v Tržič učit bodoči tehniki, kvalificirani delavci … BPT je bil center znanja v takratni državi na področju tekstilstva. Podobno bi lahko rekel za Peko in še druga podjetja. Potem so prišla leta krize. Ne bom sodil, koliko je k težavam prispevala še miselnost, ki je takrat v Tržiču ni manjkalo: »Mi vse najbolje znamo, ne potrebujemo nobenega drugega.« Mogoče bi se takrat dalo kaj rešiti, če bi se bolj odprli v svet. Kakorkoli, danes Tržič stopa na noge in na to sem ponosen.

**O vaši izobrazbi in uspehih je bilo povedanega veliko. Temu bi lahko namenila
kar celo številko občinskega glasila in še kaj več. Malo za šalo, malo za res,
kako pa prof. dr. Ernest Petrič uživa prosti čas?**

Velika sreča mojega življenja je bila, da sem vedno delal to, kar sem rad delal, kar me je veselilo in zanimalo. Mislim, da skoraj ni večjega bogastva v življenju. Težko si predstavljam, da moraš celo življenje delati neko stvar, ki te ne zanima, ki se kar naprej ponavlja, je ves čas isto. Ampak moraš to početi, zato da zaslužiš za preživetje. Meni je bilo dano, malo tudi po moji zaslugi, da sem vedno delal tisto, kar me je zanimalo in veselilo. Zato mi delo nikoli ni predstavljalo breme, ampak užitek. Še vedno veliko delam in kdo mi reče: »Pa zakaj še toliko delaš?« Seveda delam, saj mi je to v zadovoljstvo. Mislim, da so mi v tem pogledu podobne hčerke, zlasti najmlajša Eva, uspešna umetnica doma in v svetu, pa tudi Ana, ki je veleposlanica, in Vesna, ki je zdravnica. Vedno sem bil vesel, če sem kakšno stvar ugotovil, če sem kaj pametnega napisal, če sem prišel do novih spoznanj. Enajst knjig je napisanih, ena je prevedena v angleščino in izdana v Ameriki, druga v italijanščino in ena v albanščino. Objavljenih je kakšnih 500 znanstvenih in strokovnih tekstov doma in v svetu. Okrog 1000 študentov je diplomiralo pri meni, med drugim tudi naš predsednik Borut Pahor, nekaj sto magistriralo in nekaj deset doktoriralo. Delal sem kot svetovalec kolumbijske in iraške vlade in kot profesor mednarodnega prava v Etiopiji. Vse to v letih, ko so mi bila vrata doma za delo zaprta. Marsikaj sem delal. V mojem življenju so tri temeljna področja, na katerih sem se udejstvoval. Prvo je pedagoško in raziskovalno delo na področju mednarodnega prava in mednarodnih odnosov. Drugo je področje dela, ki sem ga opravljal kot pravnik, kot sodnik ustavnega sodišča in njegov predsednik. Tretje je področje diplomacije. Še vedno sem ponosen na to, da sem bil prvi, za katerega je bil leta 1991 sprožen postopek za imenovanje za veleposlanika. Bil sem tako rekoč prvi, ki je bil poslan iz naše neodvisne države kot diplomat v tujino, da bi zastopal interese naše države. Še davno preden smo bili priznani, sem jeseni 1991 odšel v ZDA v Washington, ko še nismo imeli diplomatskih odnosov. In če prav vem, sem prvi Slovenec, ki je v uradnem svojstvu vstopil v Belo hišo.

Poleg dela na ustavnem sodišču in pedagoškem področju sem še svetovalec predsednika države. Pedagoško sem še vedno zelo aktiven, predavam, zelo me veseli delo s številnimi tujimi študenti in z našimi doktorskimi študenti. Mladim želim poleg znanja povedati, naj razmišljajo s svojo glavo.

Zame delo ni bilo nekaj, kar bi bilo v protislovju s tistim delom mojega življenja, ki predstavlja sprostitev, rekreacijo. Vedno sem zelo rad bral, še kot otrok v Bistrici, kjer smo živeli. Oče je bil mnenja, da ni dobro, da berem pozno v noč. Jaz pa sem v svoji sobi, kjer sem spal, na skrivaj bral z baterijo. Rad sem hodil v naravo. Imel sem strica, s katerim sem preživel marsikatero noč v naravi. Lovila sva šoje. Hodila sva med kmete in takrat je stric še malo »zahondlal«. Delal je v kovačiji. Tam so dobivali pri Kajtanu kose, ki so bile »škart«. Dajal jih je kmetom, oni pa nama kakšna jajca ali kaj drugega. To je bil čas po vojni, ko smo bili tudi v Tržiču marsikdaj lačni. Hodila sva tudi v kraje nad Golnikom, v Gozd, hodila sva okoli Leš, Peračice, po Udenborštu. Takrat sem vzljubil naravo in spoznal čudovito okolico Tržiča.

Dolga leta sem bil in sem še član Lovske družine Soča v Trenti. Tam so gamsi, to me je posebej vabilo. Vendar ne gre več, tudi moji pajdaši ne lovijo več, sam se pa kdaj le še odpravim na lov s prijatelji.

Zelo rad sem smučal, hodil v hribe, igral tenis.